《酬黄都官舟次近垌见寄次韵》
宋代·余靖

南州苦炎酷，薄宦淹翘隽。
怡然贤者心，五稔若一瞬。
归程江海遥，永日风波进。
屡经溪壑险，且乐帆樯顺。
忽传邮驿音，雅什浑金振。
披襟许见过，握兰欣入觐。
衡门久索居，黄陂渴馀润。
观止君子容，玉光窥千仞。
高谈尽今古，不独期廉蔺。
相逢勿惜醉，别去生蒙吝。

作者简介：（1000—1064）韶州曲江人，初名希古，字安道。仁宗天圣二年进士。累迁集贤校理，以谏罢范仲淹事被贬监筠州酒税。庆历中为右正言，支持新政。使契丹，还任知制诰、史馆修撰。再使契丹，以习契丹语被责，复遭茹孝标中伤，遂弃官返乡。皇祐四年起知桂州，经制广南东西路贼盗。寻又助狄青平定侬智高，留广西处置善后事宜。加集贤院学士，徙潭、青州。嘉祐间交阯进扰，任广西体量安抚使。后以尚书左丞知广州。有《武溪集》。